Document ID: 32013D0373

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 9ης Ιουλίου 2013
για την έγκριση του επικαιροποιημένου προγράμματος μακροοικονομικής προσαρμογής της Ιρλανδίας
(2013/373/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται με σοβαρές δυσκολίες αναφορικά με τη χρηματοοικονομική τους σταθερότητα (1), και ιδίως το άρθρο 7 παράγραφος 5,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Ο κανονισμός (ΕΕ) αριθ. 472/2013 εφαρμόζεται στα κράτη μέλη που λαμβάνουν ήδη χρηματοδοτική συνδρομή, συμπεριλαμβανομένης της συνδρομής του Ευρωπαϊκού Μηχανισμού Χρηματοοικονομικής Σταθεροποίησης (ΕΜΧΣ) και/ή του Ευρωπαϊκού Ταμείου Χρηματοπιστωτικής Σταθερότητας (ΕΤΧΣ), κατά τη χρονική στιγμή της έναρξης της ισχύος του.
(2)
Ο κανονισμός (ΕΕ) αριθ. 472/2013 ορίζει κανόνες για την έγκριση προγράμματος μακροοικονομικής προσαρμογής για τα κράτη μέλη που λαμβάνουν την εν λόγω χρηματοδοτική συνδρομή, οι οποίοι χρειάζεται να διαρθρωθούν με τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση του Ευρωπαϊκού Μηχανισμού Χρηματοοικονομικής Σταθεροποίησης (2), όταν το οικείο κράτος μέλος λαμβάνει βοήθεια από το ΕΤΧΣ και από άλλες πηγές.
(3)
Στην Ιρλανδία έχει χορηγηθεί οικονομική βοήθεια τόσο από τον ΕΜΧΣ, με την εκτελεστική απόφαση 2011/77/ΕΕ του Συμβουλίου, της 7ης Δεκεμβρίου 2010, σχετικά με τη χορήγηση χρηματοδοτικής συνδρομής στην Ιρλανδία (3), όσο και από το ΕΤΧΣ.
(4)
Για λόγους συνοχής, η έγκριση του επικαιροποιημένου προγράμματος μακροοικονομικής προσαρμογής για την Ιρλανδία στο πλαίσιο του κανονισμού (ΕΕ) αριθ. 472/2013 θα πρέπει να γίνει με αναφορά στις σχετικές διατάξεις της εκτελεστικής απόφασης 2011/77/ΕΕ.
(5)
Σύμφωνα με το άρθρο 3 παράγραφος 9 της εκτελεστικής απόφασης 2011/77/ΕΕ, η Επιτροπή προέβη, από κοινού με το Διεθνές Νομισματικό Ταμείο (ΔΝΤ) και σε συνεργασία με την Ευρωπαϊκή Κεντρική Τράπεζα (ΕΚΤ), στη δέκατη επισκόπηση της προόδου που σημείωσαν οι αρχές της Ιρλανδίας, όσον αφορά την υλοποίηση των συμφωνηθέντων μέτρων, καθώς και την αποτελεσματικότητα και τον οικονομικό και κοινωνικό αντίκτυπο των συμφωνηθέντων μέτρων. Ως συνέπεια αυτής της επισκόπησης, απαιτείται να γίνουν ορισμένες αλλαγές στο υφιστάμενο πρόγραμμα μακροοικονομικής προσαρμογής.
(6)
Οι αλλαγές αυτές περιέχονται στην εκτελεστική απόφαση 2013/372/ΕΕ του Συμβουλίου (4) για την τροποποίηση της εκτελεστικής απόφασης 2011/77/ΕΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την παρούσα απόφαση εγκρίνονται τα μέτρα που προβλέπονται στο άρθρο 3 παράγραφος 10 της εκτελεστικής απόφασης 2011/77/ΕΕ, τα οποία πρέπει να λάβει η Ιρλανδία κατά το 2013 στο πλαίσιο του προγράμματος μακροοικονομικής προσαρμογής της.
Άρθρο 2
Η παρούσα απόφαση αρχίζει να ισχύει την ημέρα της κοινοποίησής της.
Άρθρο 3
Η παρούσα απόφαση απευθύνεται στην Ιρλανδία.
Βρυξέλλες, 9 Ιουλίου 2013.

Labels: 2
19
0
13
18
15